[{"text_idx": "#000003", "text": "Hoffwn gyflwyno fy hun i chi oherwydd mae gen i\u2019r fraint o fod yn diwtor personol ar gyfer y modiwl hwn. Mae hyn yn golygu y gallwch ddod ataf os oes gennych unrhyw faterion sy\u2019n effeithio ar eich astudiaethau ond nad ydynt yn gysylltiedig a\u0302 chynnwys academaidd y modiwl."}, {"text_idx": "#000004", "text": "Er enghraifft, efallai y byddwch chi\u2019n ei chael hi\u2019n anodd cadw ar ben y llwyth gwaith (yn ddealladwy iawn; mae\u2019n debyg bod yn rhaid i chi jyglo\u2019ch astudiaethau a\u0302\u2019ch gwaith proffesiynol a\u2019ch cyfrifoldebau teuluol, a allai fod wedi cynyddu oherwydd y pandemig) felly efallai eich bod chi\u2019n poeni am eich sgiliau astudio neu sgiliau rheoli amser. Efallai bod gennych bryderon am eich iechyd meddwl, neu am dynnu sylw at unrhyw anableddau sy\u2019n effeithio ar eich astudiaeth. Beth bynnag yw\u2019r achos, rwy\u2019n hapus iawn i gael sgwrs ac, rwy\u2019n gobeithio eich helpu chi i ddod o hyd i ffyrdd o ddelio a\u0302\u2019ch sefyllfa \u2013 neu eich rhoi mewn cysylltiad a\u0302 rhywun a allai helpu."}, {"text_idx": "#000005", "text": "Fy nghefndir yw fy mod nid yn unig wedi gweithio ym Mhrifysgol Aberystwyth ers dros 30 mlynedd, yn benodol ym meysydd dysgu o bell a chymorth i fyfyrwyr, ond rwyf hefyd wedi astudio cyrsiau trwy ddysgu o bell fy hun (athroniaeth yn y Brifysgol Agored). Felly mae gen i ddealltwriaeth go iawn o\u2019r pwysau a\u2019r ymdeimlad o unigedd y gall y dull hwn o ddysgu ei gynnig. Mae gallu siarad a\u0302 rhywun sydd wedi bod trwy\u2019r profiad eu hunain yn gallu bod yn help go iawn os ydych chi\u2019n teimlo\u2019n ansicr ynghylch sut i ymdopi."}, {"text_idx": "#000006", "text": "Gallwch fod yn dawel eich meddwl y byddaf bob amser yn cymryd yn ganiataol bod ein sgyrsiau (p\u2019un ai dros y ffo\u0302n, e-bost, negeseuon neu alwadau fideo) yn gymharol gyfrinachol, felly nid oes angen i chi boeni y gallech fod yn peryglu\u2019ch marciau neu\u2019ch safle ar y cwrs gan unrhyw beth a ddwedwch wrthyf. Mae \u2018cymharol gyfrinachol\u2019 yn golygu y byddwn ond yn rhannu ein sgyrsiau ag eraill yn y brifysgol yn o\u0302l yr angen (gyda Chymorth i Fyfyrwyr, er enghraifft). Yn benodol, os fyddwch chi byth mewn sefyllfa o argyfwng efallai y bydd yn rhaid i mi gysylltu a\u0302 phobl eraill i sicrhau eich bod chi\u2019n cael y gefnogaeth sydd ei hangen arnoch chi."}, {"text_idx": "#000007", "text": "Yn olaf, er mai swydd ran-amser yw fy un i, byddaf yn ceisio bod ar gael trwy e-bost neu negeseua ar yr adegau \u2018y tu hwnt i oriau\u2019 hynny pan rydych chi\u2019n fwyaf tebygol o fod yn astudio, o gofio bod gennych chi lawer o ymrwymiadau yn ystod y dydd yn o\u0302l pob tebyg (proffesiynol a phersonol), a byddaf yn ceisio bod ar gael yn ystod eich diwrnod gwaith os hoffech gael sgwrs mewn galwad ffo\u0302n neu gyswllt fideo a drefnwyd ymlaen llaw. Ac er efallai nad wyf yn gwybod yr holl atebion i\u2019ch holl gwestiynau, dylwn allu eich rhoi mewn cysylltiad a\u0302\u2019r arbenigwyr a all eich helpu!"}, {"text_idx": "#000008", "text": "Gan nad wyf yn siarad Cymraeg ond y byddai\u2019n well gennych chi drafod unrhyw bryderon sydd gennych chi trwy gyfrwng y Gymraeg, rhowch wybod inni a byddwn yn barod iawn i drefnu bod tiwtor cyfrwng Cymraeg ar gael i chi."}]